b'\n_START_ARTICLE_\nM/T Tupavuori\n_START_PARAGRAPH_\nM/T Tupavuori oli Neste Oy:n omistama s\xc3\xa4ili\xc3\xb6laiva, joka r\xc3\xa4j\xc3\xa4hti vuonna 1958 Nesteen Naantalin jalostamon laiturissa._NEWLINE_Tupavuori rakennettiin Hollannissa Van der Giessen & Zonen\xe2\x80\x99s Scheepswervenin telakalla Rotterdamin l\xc3\xa4hell\xc3\xa4, ja se luovutettiin tilaajalle 12. tammikuuta 1954. Tupavuori oli valmistuessaan Suomen kauppalaivaston suurin alus.  _NEWLINE_Nesteen Naantalin \xc3\xb6ljynjalostamo aloitti 26. kes\xc3\xa4kuuta 1957 toimintansa, kun tankkeri Tupavuori toi jalostamon laituriin 14\xc2\xa0940 tonnin maa\xc3\xb6ljylastin Novorossijskista._NEWLINE_Tupavuori r\xc3\xa4j\xc3\xa4hti Naantalin jalostamon laiturissa 5. lokakuuta 1958, jolloin kolme ihmist\xc3\xa4 sai surmansa paineaallossa. Aluksen tankit olivat r\xc3\xa4j\xc3\xa4hdyshetkell\xc3\xa4 tyhji\xc3\xa4. R\xc3\xa4j\xc3\xa4hdyksen j\xc3\xa4lkeen kallistunut alus nostettiin pystyyn ja vietiin romutettavaksi.'